
Da li je punovažan razvod braka u trudnoći?


* 
* 
* 
* 
* 
* 
* 

 
Da li je punovažan razvod braka u trudnoći?

Puštanje trudnice legitimno je po mišljenju Hasana, Tavusa, Ibn Sirina, Ebu Sevra, Ebu Hanife, Malika, Šafije, Ahmeda, Ebu Ubejde, Ishaka, Ibn Hazma, tj. većine islamskih učenjaka iz prvih i potonjih generacija. (Vidjeti: *El-Havil-kebir*, 10/128, *El-Muhalla*, 10/161, *Et-Temhid*, 15/80, *El-Mebsut*, 6/15, *El-Minhadž*, 10/56, *Šerhu Fethil-Kadir*, 3/3/478, *Zadul-mead*, 5/219, *Fethul-Bari*, 9/351, *Mugnil-muhtadž*, 4/499, *Keššaful-kina*, 5/242, i *Hašijetud-Dusuki*, 2/363.)


U tome su smislu posegnuli za predanjem koje su zabilježili imam Muslim, Tirmizi i Ahmed, a u kojem stoji da je Ibn Omer pustio svoju ženu u mjesečnom ciklusu. Kada je Omer b. Hattab to spomenuo Allahovom Poslaniku, ﷺ, on je rekao: “*Naredi mu neka je vrati, potom neka je pusti u periodu čistoće, ili trudnu!”* Iz hadisa se nedvosmisleno zaključuje da je ženu dopušteno pustiti u trudnoći. Komentirajući Allahove riječi: **“O Vjerovjesniče, kada htjednete žene pustiti, vi ih u vrijeme kad su čiste pustite”** (Et-Talak, 1.), Hasan Basri i Ibn Sirin govorili su: “Pustite ih čiste, ili nakon ustanovljene trudnoće.” (Vidjeti: *Džamiul-bejan*, 28/166.)


To je dopušteno čak i ako je muž s njom spolno općio za vrijeme trudnoće, za razliku od žene koja nije trudna: mora sačekati mjesečni ciklus, potom čisti period i pustiti je u periodu čistoće u kojem s njom nije spolno općio. Usput da napomenemo: iddet, priček trudnice traje do porođaja, bez obzira o kojem se vremenskom periodu radilo: **“A vrijeme čekanja trudnica jeste da rode.”** (Et-Talak, 4.)


Neki učenjaci smatraju da je pokuđeno pustiti trudnicu, a neki čak kažu da je to zabranjeno. Njihova mišljenja nisu utemeljena u šerijatskim izvorima, više važe za iznimne stavove na koje se ne treba obazirati jer su u otvorenoj koliziji s jasnim hadisom, po Ibn Abdulberru, suprotstavljaju se konsenzusu pravnika iz četiri odabrana stoljeća, a koji je spomenuo u kapitalnom djelu *Et-Temhid*,15/80, a Allah, opet, najbolje zna.


Odgovorio: Dr. ***[Safet Kuduzović](https://pitajucene.com/search/Safet+Kuduzovi%C4%87/answers/ "Pretraži odgovore od dr. Safet Kuduzović")***


